ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3455/98

υποβολή: Robert Evans (PSE) προς την Επιτροπή

(9 Νοεμβρίου 1998)

Θέμα: Παραβιάσεις των ανθρωπίνων δικαιωμάτων στο Μπαχρέïν

Γνωρίζει η Επιτροπή την επικύρωση από την Κυβέρνηση του Μπαχρέϊν τριών συνθηκών για τα ανθρώπινα δικαιώματα, τη Σύμβαση για την Εξάλειψη των Φυλετικών Διακρίσεων (1990), τη Σύμβαση για τα Δικαιώματα του Παιδιού (1992), και τη Σύμβαση κατά των Βασανιστηρίων και άλλων Βάναυσων, απάνθρωπων και ταπεινωτικών συμπεριφορών (1998);

Γνωρίζει η Επιτροπή ότι μία από τις υποχρεώσεις της Κυβέρνησης του Μπαχρέϊν βάσει των συνθηκών αυτών είναι να υποβάλει περιοδικές εκθέσεις στις επιτροπές ελέγχου εφαρμογής τους;

Για τις δύο πρώτες συνθήκες που αναφέρονται η Κυβέρνηση του Μπαχρέϊν δεν έχει έως τώρα υποβάλει καμία έκθεση, για το 1991 και 1994 αντίστοιχα.

Θα μπορούσε η Επιτροπή να με διαβεβαιώσει ότι θα καταβάλει κάθε δυνατή προσπάθεια για να πιέσει την Κυβέρνηση του Μπαχρέϊν όχι μόνο να βελτιώσει την κατάσταση των ανθρωπίνων δικαιωμάτων αλλά και να εκπληρώσει τις υποχρεώσεις της που απορρέουν από τις συνθήκες που υπέγραψε;

Απάντηση του κυρίουMarín εξ ονόματος της Επιτροπής

(2 Δεκεμβρίου 1998)

Η Επιτροπή παρακολουθεί τις εξελίξεις όσον αφορά τα ανθρώπινα δικαιώματα, συμπεριλαμβανομένων των συνθηκών που αναφέρθηκαν, ως παρατηρητής στα αντίστοιχα βήματα των Ηνωμένων Εθνών. Στο θέμα αυτό, η Επιτροπή συμμερίζεται τις θέσεις που έλαβε η Ένωση στο θέμα του Μπαχρέϊν ή σε άλλες χώρες μέλη των συνθηκών.

Η Επιτροπή δεν έχει διμερείς συμβατικές ρυθμίσεις με το Μπαχρέϊν. Τα θέματα που αφορούν τα ανθρώπινα δικαιώματα και τη δημοκρατία εξετάζονται στις υπουργικές συνεδριάσεις κατά τη συμφωνία συνεργασίας μεταξύ της Κοινότητας και του Συμβουλίου συνεργασίας των χωρών του Κόλπου (GCC) που είχε συναφθεί το 1989(1).

Κατά τη διάρκεια της πρόσφατης κοινής συνεδρίασης του Συμβουλίου στο Λουξεμβούργο στις 27 Οκτωβρίου 1998, οι υπουργοί της Κοινότητας επανέλαβαν τη δέσμευσή τους για την προώθηση των ανθρωπίνων δικαιωμάτων και την αρχή ότι όλα τα ανθρώπινα δικαιώματα είναι παγκόσμια, αδιαίρετα και αλληλεξαρτούμενα.

Στο πλαίσιο του πολιτικού διαλόγου μεταξύ του GCC και της Κοινότητας, η Επιτροπή ενεθάρρυνε το Μπαχρέϊν και τις άλλες χώρες του GCC να προωθήσουν τη Δημοκρατία και να υπογράψουν τη σύμβαση ως μέλη ενώ θα πρέπει να εφαρμόσουν πλήρως τα διεθνή μέτρα σε σχέση με τα ανθρώπινα δικαιώματα.

(1) Απόφαση του Συμβουλίου της 20ηςΦεβρουαρίου 1989; 89/147/EE.
ΓΡΑΠΤΗ ΕΡΩΤΗΣΗ E-3465/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στο Τυρόλο/Αυστρία

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος του Τυρόλου:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ P-3575/98

υποβολή: Ingo Friedrich (PPE) προς την Επιτροπή

(18 Νοεμβρίου 1998)

Θέμα: Αγορά αφορολόγητων και αδασμολόγητων ειδών από τους υπαλλήλους της ΕΕ

1. Ποιό στρώμα υπαλλήλων της ΕΕ έχει τη δυνατότητα να αγοράζει αφορολόγητα και αδασμολόγητα είδη;

2. Πώς θεμελιώνει η Επιτροπή τις αντίστοιχες διατάξεις απαλλαγής;

3. Για ποιάς έκτασης διευκολύνσεις πρόκειται;

Απάντηση του κ. Liikanen εξ ονόματος της Επιτροπής

(17 Δεκεμβρίου 1998)

Κάθε μόνιμος, έκτακτος και επικουρικός υπάλληλος με σύμβαση εργασίας ενός τουλάχιστον έτους μπορεί, κατά την πρώτη ανάληψη καθηκόντων σε κοινοτικό όργανο στο Βέλγιο, να αγοράσει χωρίς ΦΠΑ ορισμένα είδη ατομικής χρήσης κατά τη διάρκεια περιόδου το πολύ δώδεκα διαδοχικών μηνών, εντός προθεσμίας δύο ετών από την πρώτη είσοδό του στο Βέλγιο.

Τα αγαθά που μπορούν να αποτελέσουν το αντικείμενο αυτής της απαλλαγμένης ΦΠΑ αγοράς και οι προϋποθέσεις που πρέπει να πληρούνται για την εν λόγω αγορά, καθορίζονται από το υπουργείο Οικονομικών του Βελγίου. Αντίγραφο του καταλόγου και των όρων διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.

Πρόκειται για ένα προνόμιο που παρέχεται μονομερώς από το Βέλγιο. Η Επιτροπή καθώς και τα λοιπά κοινοτικά όργανα που έχουν την έδρα τους στο Βέλγιο δεν έχουν καμία επιρροή όσον αφορά τα αγαθά που είναι δυνατόν να αγορασθούν αφορολόγητα ή για τους όρους χορήγησης.

Πρέπει να σημειωθεί ότι το Λουξεμβούργο και η Ιρλανδία χορηγούν ανάλογο προνόμιο στους κοινοτικούς υπαλλήλους όταν αναλαμβάνουν τα καθήκοντά τους για πρώτη φορά στα εν λόγω κράτη μέλη.

Για ενημέρωση, επισημαίνεται ότι η έκταση των φορολογικών πλεονεκτημάτων που παρέχονται στους υπαλλήλους και το λοιπό προσωπικό των Κοινοτήτων περιορίσθηκε προσφάτως με την κατάργηση, αφενός, της χορήγησης αφορολόγητης βενζίνης στα διευθυντικά στελέχη και, αφετέρου, του ετήσιου δέματος αφορολόγητων οινοπνευματωδών ποτών και καπνού (κατά κανόνα, αξίας 1800 βελγικών φράγκων) που χορηγόταν στους υπαλλήλους. Τα τελευταία δύο μέτρα λήφθηκαν από το Βέλγιο το 1997.
ΓΡΑΠΤΗ ΕΡΩΤΗΣΗ E-2649/98

υποβολή: Undine-Uta Bloch von Blottnitz (V) προς την Επιτροπή

(1 Σεπτεμβρίου 1998)

Θέμα: Δοκιμές με πυρά σε ζώντα ζώα στην Ισπανία

Στη χώρα των Βάσκων στην Ισπανία πραγματοποιούνται δοκιμές πυρομαχικών σε ζώντα ζώα, προκειμένου να ερευνηθούν τα αποτελέσματα διαφόρων τύπων πυρομαχικών στα σώματα των ζώων. Η Επιτροπή απαντώντας σε αντίστοιχη ερώτηση των βουλευτών Conzáles Alvarez, Marset Campos και Sornosa Martínez του παρελθόντος έτους (αριθ. Ε-0561/97(1) επισημαίνει λακωνικά ότι αγνοεί τα εν λόγω περιστατικά. Επιπλέον η Επιτροπή παρατηρεί ότι δεν υφίστανται κοινοτικές διατάξεις για τις ενέργειες αυτές; τα κράτη μέλη δεν μπορούν να ρυθμίζουν "τέτοιου είδους περιστατικά κατ ιδίαν κρίσιν". Στο πρωτόκολλο της Συνθήκης του Άμστερνταμ σχετικά με την προστασία και την καλή υγεία των ζώων η προστασία των ζώων ανάγεται σε αποστολή της Κοινότητας. Η καλή υγεία των ζώων πρέπει να λαμβάνεται υπόψη "σε πλήρη έκταση" αναφέρεται σχετικά και μάλιστα στους τομείς της γεωργίας, των μεταφορών, της εσωτερικής αγοράς και της έρευνας. Εξαιρέσεις επιτρέπονται στα κράτη μέλη μόνο "όσον αφορά θρησκευτικές τελετές, πολιτιστικές παραδόσεις και την τοπική κληρονομία".

1. Έχει η Επιτροπή αξιοποιήσει την ερώτηση των ανωτέρω βουλευτών προκειμένου να ενημερωθεί για τα προαναφερθέντα περιστατικά και, εάν ναι, με ποιό αποτέλεσμα;

2. Συμμερίζεται η Επιτροπή την άποψη ότι οι ασκήσεις με πυρά σε ζώντα ζώα δεν αφορούσαν ούτε θρησκευτικές τελετές, ούτε πολιτιστικές παραδόσεις ούτε τοπική κληρονομία;

3. Σε ποιες συγκεκριμένες ενέργειες μπορεί να προβεί η Επιτροπή με βάση το προαναφερθέν πρωτόκολλο;

4. Πώς εκτιμά η Επιτροπή τη δυνατότητα να κινήσει με βάση το προαναφερθέν πρωτόκολλο διαδικασία για παράβαση των Συνθηκών εις βάρος κρατών μελών και πώς αξιολογεί μια τέτοια δυνατότητα προσφυγής αναφορικά με τη συγκεκριμένη υπόθεση των δοκιμαστικών πυρών;

Απάντηση του κ. Fischler εξ ονόματος της Επιτροπής

(29 Σεπτεμβρίου 1998)

1.-2. Τα στοιχεία του Αξιότιμου Μέλους του Κοινοβουλίου αναφέρουν ότι οι εν λόγω δοκιμές πραγματοποιούνται για σκοπούς πολιτικής ή στρατιωτικής άμυνας. Στην περίπτωση αυτή, η συνθήκη δεν ισχύει για τις εν λόγω δοκιμές.

3. Το πρωτόκολλο σχετικά με την καλή μεταχείριση των ζώων της συνθήκης του Άμστερνταμ θεωρεί ότι η καλή μεταχείριση των ζώων είναι βασική αρχή η οποία πρέπει να λαμβάνεται υπόψη κατά την εκπόνηση και την εφαρμογή των κοινοτικών πολιτικών στους τομείς της γεωργίας, των μεταφορών, της εσωτερικής αγοράς και της έρευνας. Εξ όσων γνωρίζει η Επιτροπή, οι δοκιμές που αναφέρονται από το Αξιότιμο Μέλος του Κοινοβουλίου δεν εμπίπτουν στους ειδικούς αυτούς τομείς και άρα διέπονται αποκλειστικά από την σχετική εθνική νομοθεσία.

4. Η Επιτροπή εκτιμά ότι δεν είναι δυνατόν να κινηθεί με επιτυχία η διαδικασία για παράβαση είτε βασίζεται στο ανωτέρω πρωτόκολλο είτε όχι.

(1) ΕΕ C 367 της 4.12.1997, σελ. 28.
ΓΡΑΠΤΗ ΕΡΩΤΗΣΗ E-2376/98

υποβολή: Eryl McNally (PSE) προς την Επιτροπή

(27 Ιουλίου 1998)

Θέμα: Εκμάθηση γλωσσών

Μπορεί η Επιτροπή να με πληροφορήσει ποιες είναι οι υφιστάμενες κοινοτικές πρωτοβουλίες υπέρ της εκμάθησης ευρωπαϊκών γλωσσών από τους ενήλικους πολίτες των κρατών μελών;

Σε αρνητική περίπτωση, είναι η Επιτροπή διατεθειμένη να προωθήσει αυτού του είδους τις πρωτοβουλίες, λαμβάνοντας υπόψη τη σπουδαιότητα που έχει η δυνατότητα επικοινωνίας μεταξύ των πολιτών των κρατών μελών;

Απάντηση της κας Cresson εξ ονόματος της Επιτροπής

(7 Σεπτεμβρίου 1998)

Οι ενέργειες Lingua στα πλαίσια του προγράμματος Socrates είναι οριζόντια μέτρα που αποβλέπουν στη βελτίωση της ποιότητας και της ποσότητας της διδασκαλίας και της μάθησης γλωσσών και απευθύνονται σε όλα τα επίπεδα και τους τομείς της εκπαίδευσης. Η μάθηση γλωσσών των ενηλίκων πολιτών στοχοθετείται συνεπώς από τις ενέργειες Lingua. Οι ενέργειες αυτές είναι συμπληρωματικές των μέτρων για την ενίσχυση της μάθησης γλωσσών που προβλέπονται στο πλαίσιο του προγράμματος Leonardo Da Vinci.

Στα πλαίσια του προγράμματος Socrates οι ενήλικοι πολίτες στοχοθετούνται ως μαθητές ξένων γλωσσών, μέσω, συγκεκριμένα, της δράσης Δ του Lingua, που υποστηρίζει την ανάπτυξη υλικού και προγραμμάτων της διδασκαλίας και της μάθησης γλωσσών και στην οποία η προτεραιότητα δίνεται σε σχέδια που προωθούν τα μέσα αυτοδιδασκαλίας και κάνουν χρήση των προσεγγίσεων της ανοιχτής και εξ αποστάσεως μάθησης. Στα πλαίσια της ίδιας δράσης αναπτύσσονται όργανα για την εκτίμηση των γλωσσικών ικανοτήτων που δίνουν τη δυνατότητα σε ενήλικους μαθητές να αξιολογήσουν τις γλωσσικές τους δεξιότητες.

Στα πλαίσια του προγράμματος Leonardo Da Vinci στοχοθετούνται οι ανάγκες μάθησης γλωσσών των ενηλίκων στο επαγγελματικό πλαίσιο μέσω σχεδίων που αναπτύσσουν διδακτικό υλικό και προγράμματα μαθημάτων κατάρτισης.

Το ευρωπαϊκό σχέδιο Lingu@net που λαμβάνει χρηματοδότηση βάσει των Socrates και Leonardo Da Vinci αναπτύσσει ένα ιδεατό κέντρο πόρων που θα παρέχει πληροφορίες σχετικά τις διευκολύνσεις μάθησης γλωσσών, μεταξύ άλλων, και για ενήλικους μαθητές.
ΓΡΑΠΤΗ ΕΡΩΤΗΣΗ E-3027/98

υποβολή: Miguel Arias Cañete (PPE) προς την Επιτροπή

(8 Οκτωβρίου 1998)

Θέμα: Πρόσβαση στην κατηγορία Α/LΑ των κατόχων ισπανικών πανεπιστημιακών διπλωμάτων πλήρους κύκλου

Δεδομένου ότι, απαντώντας στις 10 Φεβρουαρίου 1998, στη γραπτή ερώτηση Ε-4186/97(1) της κ. Barbara Dührkop, ο κ. Liikanen, Επίτροπος, δήλωσε ότι η Επιτροπή κάνει δεκτά, για διαγωνισμούς της κατηγορίας Α/LΑ της ευρωπαϊκής δημόσιας διοίκησης, τα ισπανικά πανεπιστημιακά διπλώματα πλήρους κύκλου που επιτρέπουν την πραγματοποίηση διδακτορικού, μπορεί η Επιτροπή να μας πληροφορήσει γιατί η προϋπόθεση αυτή δεν αναφέρεται σε καμία από τις προκηρύξεις διαγωνισμών για την πρόσληψη υπαλλήλων σε θέσεις της κατηγορίας Α/LΑ της ευρωπαϊκής δημόσιας διοίκησης;

Απάντηση του κ. Liikanen εξ ονόματος της Επιτροπής

(5 Νοεμβρίου 1998)

Η Επιτροπή, όπως πράγματι έχει επισημάνει στην απάντησή της στη γραπτή ερώτηση E-4186/97 της κας Dührkop Dührkop(2), απαιτεί από τους ισπανούς υποψηφίους στους διαγωνισμούς επιπέδου A/LA την κατοχή διπλώματος δεύτερου κύκλου ή κύκλου σπουδών μακράς διαρκείας, πους τους παρέχει πρόσβαση στις διδακτορικές σπουδές.

Μέχρι σήμερα, οι προκηρύξεις διαγωνισμών επιπέδου A/LA της Επιτροπής όριζαν ότι απαιτείται από τους υποψηφίους να έχουν περατώσει πλήρεις πανεπιστημιακές σπουδές και να είναι κάτοχοι σχετικού διπλώματος. Αναφέρεται επίσης ότι "η εξεταστική επιτροπή λαμβάνει υπόψη της τις διαφορετικές εκπαιδευτικές δομές". Εξάλλου, οι προκηρύξεις διαγωνισμών περιέχουν έναν οδηγό προς τους υποψηφίους που, που στο σχετικό με τις σπουδές και τα διπλώματα μέρος του, ορίζει ότι "το επίπεδο σπουδών που έχει περατώσει ο υποψήφιος ελέγχεται και αξιολογείται από την εξεταστική επιτροπή και, ενδεχομένως, από ειδικούς του σχετικού εκπαιδευτικού συστήματος".

Δεδομένης της πολλαπλότητας σπουδών, διπλωμάτων και τίτλων στα δεκαπέντε κράτη μέλη, η Επιτροπή μεριμνά ώστε να χρησιμοποιείται ενιαίος τύπος που ισχύει για το σύνολο της Κοινότητας.

Εν πάση περιπτώσει και για την αποφυγή μελλοντικών συγχύσεων, η Επιτροπή, στη δημοσίευση των τελευταίων γενικών διαγωνισμών COM/A/8/98 έως COM/A/12/98, εισήγαγε τη φράση "γίνονται δεκτά αποκλειστικά τα διπλώματα πανεπιστημιακού επιπέδου που παρέχουν πρόσβαση στις διδακτορικές σπουδές".

(1) ΕΕ C 304 της 2.10.1998, σελ. 15.

(2) ΕΕ C 304 της 2.10.1998.
ΓΡΑΠΤΗ ΕΡΩΤΗΣΗ E-3152/98

υποβολή: Glenys Kinnock (PSE) προς την Επιτροπή

(19 Οκτωβρίου 1998)

Θέμα: Οριστική εξάλειψη της πολιομυελίτιδας

Το 1998, η Παγκόσμια Οργάνωση Υγείας ξεκίνησε μια πρωτοβουλία για την εξάλειψη της πολιομυελίτιδας έως το έτος 2000. Μολονότι τα κρούσματα της ασθένειας αυτής έχουν μειωθεί κατά 90 %, ο τελικός στόχος δεν έχει ακόμη επιτευχθεί.

Θα μπορούσε επομένως η Επιτροπή να αναλύσει τον τρόπο με τον οποίο σκοπεύει να αντιμετωπίσει το πρόβλημα της πολιομυελίτιδας στον αναπτυσσόμενο κόσμο και να γνωστοποιήσει τις χρηματοδοτικές δεσμεύσεις που έχει μέχρι στιγμής αναλάβει για την επίλυσή του;
ΓΡΑΠΤΗ ΕΡΩΤΗΣΗ E-3073/98

υποβολή: José Pomés Ruiz (PPE) προς το Συμβούλιο

(16 Οκτωβρίου 1998)

Θέμα: Πρόταση Κανονισμού για τη δημιουργία θέσεων απασχόλησης και τη βοήθεια προς τις μικρομεσαίες επιχειρήσεις στις χώρες του Μαγκρέμπ

Τον Ιούλιο του 1994, η Ευρωπαϊκή Επιτροπή κατέθεσε πρόταση κανονισμού με θέμα τη δημιουργία θέσεων απασχόλησης και την παροχή βοήθειας προς τις μικρομεσαίες επιχειρήσεις στις χώρες του Μαγκρέμπ, πρόταση η οποία προϋπέθετε την εφαρμογή της διαδικασίας συνεργασίας.

Το Ευρωπαϊκό Κοινοβούλιο, λαμβάνοντας υπόψη τη σημασία της εκθέσεως, επιτάχυνε κατά το δυνατόν τη σχετική διαδικασία και αποφάνθηκε επί του θέματος σε πρώτη ανάγνωση στις 28 Οκτωβρίου 1994. Κατόπιν, η Ευρωπαϊκή Επιτροπή, στις 22 Δεκεμβρίου του αυτού έτους, παρουσίασε τροποποιημένη πρόταση βάσης με ενσωματωμένες τις περισσότερες τροπολογίες που είχε υποβάλει το Κοινοβούλιο.

Έκτοτε, το Ευρωπαϊκό Κοινοβούλιο αναμένει την κοινή θέση του Συμβουλίου χωρίς αυτή να διαβιβάζεται και χωρίς να παρουσιάζεται κάποια εξήγηση για το γεγονός ότι δεν έχει κατατεθεί.

Η κατάσταση επιβαρύνεται περαιτέρω από τα πρόσφατα γεγονότα τα οποία αναφέρουν την αύξηση της παράνομης μετανάστευσης από τις χώρες του Μαγκρέμπ (κυρίως το Μαρόκκο) προς την Ισπανία, τούτο δε είχε ως αποτέλεσμα να βρούν τον θάνατο στα στενά του Γιβραλτάρ περισσότερα από 200 άτομα, εφέτος μόνον.

Μπορεί να δικαιολογήσει το Συμβούλιο την καθυστέρηση της εν λόγω κοινής θέσης;

Μπορεί να προβλέψει το Συμβούλιο την ημερομηνία παρουσίασης της εν λόγω κοινής θέσης;

Απάντηση

(18/19 Ιανουαρίου 1999)

Ο αξιότιμος κ. βουλευτής παρακαλείται να αναφερθεί στην απάντηση που δόθηκε από το Συμβούλιο στη γραπτή ερώτηση αριθ. 0364/98 που έθεσε ο κ. Férnandez Martín.
ΓΡΑΠΤΗ ΕΡΩΤΗΣΗ E-3518/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Έλεγχος των κρατικών ενισχύσεων

Σε σχέση με την "πρόταση κανονισμού (ΕΚ) του Συμβουλίου για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ" (COM(98)0073 τελ. - 98/0060 CNS)(1), πρέπει να αναφερθεί ότι αυτός ο κανονισμός οργανώνει και καθιστά ορθολογική μια σειρά δράσεων και αρχών που περιέχονται στις αποφάσεις του Ευρωπαϊκού Δικαστηρίου, και τους προσφέρει οργανική διάρθρωση.

Αυτό το έργο νομικής οργάνωσης της κοινοτικής δράσης, σε σχέση με τον ανταγωνισμό πρέπει να τύχει βαθύτερης εμβάθυνσης ώστε σε λίγα χρόνια να διασφαλιστεί το μέγιστο στον τομέα του δικαίου του ανταγωνισμού.

Το πεδίο εφαρμογής αυτού του κανονισμού θα έπρεπε να επεκταθεί, κατά τη γνώμη μας, ακόμα και σε εκείνες τις φορολογικές ρυθμίσεις στις οποίες οφείλεται η στρέβλωση του ανταγωνισμού μεταξύ των κρατών μελών.

Μέσα στο πλαίσιο αυτό, θα μπορούσε η Επιτροπή να αξιολογήσει τη σημασία της δημοσίευσης, έστω και περιληπτικά, των κοινοποιήσεων εκ μέρους των κρατών μελών επί των νέων ενισχύσεών της;

(1) ΕΕ C 116 της 16.4.1998, σελ. 13.
ΓΡΑΠΤΗ ΕΡΩΤΗΣΗ E-3068/98

υποβολή: Werner Langen (PPE) προς το Συμβούλιο

(16 Οκτωβρίου 1998)

Θέμα: Σχέδιο που αποσκοπεί στην υπαγωγή των λαχείων και λοιπών τυχερών παιγνίων στην ευρωπαïκή νομοθεσία περί ανταγωνισμού

Η κίνηση της διαδικασίας επί παραβάσει κατά της Ιρλανδίας σύμφωνα με το άρθρο 169 της Συνθήκης ΕΚ, η υποβολή προδικαστικού ερωτήματος φιλανδικού δικαστηρίου στο Ευρωπαϊκό Δικαστήριο και οι σκέψεις, να υπόκεινται τα λαχεία στο ευρωπαϊκό δίκαιο περί ανταγωνισμού και όχι στο κανονιστικό δίκαιο των εθνικών κρατών οδήγησαν στην Ομοσπονδιακή Δημοκρατία της Γερμανίας σε σημαντικές συζητήσεις.

Τα Ομόσπονδα κράτη της Γερμανίας δεν εξετάζουν, σύμφωνα με ότι γνωρίζω, επί του παρόντος να ανοίξουν την γερμανική αγορά λαχείων σε ξένους οργανωτές. Εδώ διαδραματίζουν πολυπληθείς ερωτήσεις, αλλά κυρίως θέματα και επιχειρήματα φορολογικής μορφής, τον αποφασιστικό ρόλο.

Ρωτώ ως εκ τούτου το Συμβούλιο:

1. Τί έχει παρακινήσει το Ευρωπαϊκό Συμβούλιο, να επανέλθει στην αρχική δήλωσή του, που πραγματοποιήθηκε κατά τη διάρκεια της Ευρωπαϊκής Διάσκεψης Κορυφής του Εδιμβούργου στις 12 Δεκεμβρίου 1992 σχετικά με την πρόθεσή της να μην προβεί στη ρύθμιση των τυχερών παιγνίων;

2. Ποιά είναι η γνωμοδότηση του Ευρωπαϊκού Συμβουλίου στην νομική διαφορά στο προδικαστικό ερώτημα φιλανδικού δικαστηρίου στο Ευρωπαϊκό Δικαστήριο στην υπόθεση Läärä C-124/97;

3. Το εν λόγω θέμα αποτέλεσε αντικείμενο συζητήσεων εντός του Συμβουλίου ECOFIN και, εάν όχι, πότε προβλέπεται η εξέταση του εν λόγω θέματος;

Απάντηση

(18/19 Ιανουαρίου 1999)

Το Συμβούλιο στην απάντησή του στα ερωτήματα που έθεσε ο αξιότιμος κ. Βουλευτής σχετικά με ενδεχόμενη ρύθμιση των λαχείων και λοιπών τυχερών παιγνίων σε κοινοτικό επίπεδο, θα ήθελε να αναφέρει τα ακόλουθα στοιχεία:

Στο Συμβούλιο δεν έχει υποβληθεί ουδεμία πρόταση νομικής πράξης με σκοπό την ρύθμιση των τυχερών παιγνίων. Δεν προβλέπεται συνεπώς η έκδοση σχετικής πράξης του Συμβουλίου.

Το Συμβούλιο υπενθυμίζει, αφετέρου, ότι στη διαδικασία παράβασης που προβλέπει το άρθρο 169 της Συνθήκης ΕΚ δεν εμπλέκεται το Συμβούλιο.

Εξάλλου, δεδομένου ότι καμία πράξη του Συμβουλίου δεν αμφισβητείται στην υπόθεση ενώπιον του Δικαστηρίου στην οποία αναφέρεται ο αξιότιμος κ. Βουλευτής δεν προβλέπεται παρέμβαση του Συμβουλίου σ' αυτήν την υπόθεση.
ΓΡΑΠΤΗ ΕΡΩΤΗΣΗ E-3256/98

υποβολή: Bill Miller (PSE) προς την Επιτροπή

(28 Οκτωβρίου 1998)

Θέμα: Παρενοχλήσεις επί των αεροσκαφών και των οχηματαγωγών

Υπό το φως της αύξησης των παρενοχλήσεων λόγω επιβατών που έχουν περιέλθει σε κατάσταση μέθης επί των αεροσκαφών και των οχηματαγωγών, θεωρεί η Επιτροπή συνετή την απόφαση τα προϊόντα που καταναλίσκονται αμέσως επί των αεροσκαφών και των οχηματαγωγών να εξαιρούνται από τον ειδικό φόρο κατανάλωσης;

Απάντηση του κ. Monti εξ ονόματος της Επιτροπής

(7 Δεκεμβρίου 1998)

Δεν έχει ληφθεί ακόμη απόφαση σε κοινοτικό επίπεδο για την απαλλαγή από τον ειδικό φόρο κατανάλωσης αγαθών που καταναλώνονται άμεσα εντός αεροσκαφών και οχηματαγωγών. Βάσει του άρθρου 23, παράγραφος 5 της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς των προϊόντων που υπόκεινται σε ειδικούς φόρους κατανάλωσης και την κατοχή, την κυκλοφορία και τον έλεγχο των εν λόγω προϊόντων(1), η υπαγωγή στον ειδικό φόρο κατανάλωσης αγαθών που καταναλώνονται εντός οχηματαγωγών και αεροσκαφών ανήκε πάντοτε και ανήκει ακόμη στην αρμοδιότητα κάθε μεμονωμένου κράτους μέλους.

(1) ΕΕ L 76 της 23.3.1992.
ΓΡΑΠΤΗ ΕΡΩΤΗΣΗ E-2282/98

υποβολή: Raimo Ilaskivi (PPE) προς την Επιτροπή

(22 Ιουλίου 1998)

Θέμα: Κυνήγι της αρκούδας και οδηγία για την προστασία της φύσης

Μια αρκούδα επιτέθηκε προσφάτως στην Φινλανδία σε άνδρα ο οποίος εκινείτο στα περίχωρα αστικού κέντρου για λόγους ψυχαγωγικούς με αποτέλεσμα να τον φονεύσει. Δεδομένου ότι οι επισκέψεις αρπακτικών, συμπεριλαμβανομένων και των αρκούδων, σε περιοχές πλησίον αστικών κέντρων έχουν γενικευθεί τελευταίως, γεννάται το ερώτημα εάν εξακολουθεί να είναι ασφαλές για τους ανθρώπους να κινούνται στη φύση και στις αραιοκατοικημένες περιοχές. Παραλλήλως, όμως, η Επιτροπή έχει ζητήσει από τις φινλανδικές αρχές, επικαλούμενη τις διατάξεις της οδηγίας για την προστασία της φύσης, να μειώσουν τον αριθμό των αδειών κυνηγιού που χορηγούν, γεγονός το οποίο έχει συζητηθεί ευρέως στα διάφορα μέσα μαζικής ενημέρωσης. Με άλλα λόγια, η Επιτροπή πιστεύει ότι η ζωή μιας αρκούδας έχει μεγαλύτερη αξία από την ζωή ενός ανθρώπου.

Ποιά μέτρα προτίθεται να λάβει η Επιτροπή, αφενός, για την εκλογίκευση της ερμηνείας της οδηγίας σχετικά με την προστασία της φύσης, και, αφετέρου για να επιτραπεί η θανάτωση των αρκούδων εκείνων οι οποίες έχουν αποδείξει με την συμπεριφορά τους ότι αποτελούν κίνδυνο για τους ανθρώπους; Σε περίπτωση που η Επιτροπή δεν δεχθεί να αναθεωρήσει την άκαμπτη στάση της εν σχέσει με το θέμα αυτό, θα θεωρηθεί υπεύθυνη για τυχόν περαιτέρω απώλειες ανθρωπίνων ζωών.

Απάντηση της κας Bjerregaard εξ ονόματος της Επιτροπής

(29 Οκτωβρίου 1998)

Η Επιτροπή υπενθυμίζει στο Αξιότιμο Μέλος του Κοινοβουλίου ότι η οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση του φυσικών οικοτόπων καθώς και της άγριας πανίδας και χλωρίδας (οδηγία των οικοτόπων)(1) περιλαμβάνει ειδική παρέκκλιση για την περίπτωση όπου διακυβεύεται η ασφάλεια του κοινού. Σύμφωνα με το άρθρο 16, τα κράτη μέλη μπορούν σε παρόμοια περίπτωση να παρεκκλίνουν από τις διατάξεις για την προστασία των ζωτικών ειδών, συμπεριλαμβανομένης και της καφέ αρκούδας.

Η Επιτροπή, αποδίδοντας προτεραιότητα, έλεγξε τη συμμόρφωση της Φινλανδικής νομοθεσίας για το κυνήγι και κάλεσε τη Φινλανδία να αναθεωρήσει τη μεταφορά στο εθνικό δίκαιο ώστε να συμφωνεί πλήρως με την οδηγία των οικοτόπων. Το θέμα του αριθμού των κυνηγετικών αδειών είναι εκτός αυτού του πλαισίου και συνεπώς δεν έχει ακόμη διερευνηθεί. Η Επιτροπή φρονεί ότι η Φινλανδία είναι σε θέση να κρίνει, σύμφωνα με την οδηγία των οικοτόπων, κατά πόσον πρέπει να επιτρέπει τη θανάτωση αρκουδών για την προστασία ανθρωπίνων ζωών.

(1) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ E-3459/98

υποβολή: Daniela Raschhofer (NI) προς την Επιτροπή

(24 Νοεμβρίου 1998)

Θέμα: Χορήγηση πιστώσεων της ΕΕ στο ομόσπονδο κράτος Burgenland

Μπορεί να παράσχει η Επιτροπή τις ακόλουθες διευκρινίσεις σχετικά με τη χορήγηση πιστώσεων της ΕΕ στο ομόσπονδο κράτος Burgenland:

1. Σε ποιό ύψος ανήλθαν συνολικά οι πόροι των διαρθρωτικών ταμείων της ΕΕ, κατανεμημένοι ανά ταμείο ή ως προς τα διάφορα κοινοτικά προγράμματα και τις πρωτοβουλίες, και σε ποιό ύψος ανήλθαν συνολικά οι πιστώσεις της ΕΕ που έχουν διατεθεί από το 1995 για πιλοτικά σχέδια, μέτρα ή - ως άμεσες επιδοτήσεις - λ.χ. για ερευνητικά ιδρύματα, πανεπιστήμια, επιχειρήσεις και άλλους φορείς στο πλαίσιο άλλων θέσεων του προϋπολογισμού;

2. Πόσες θέσεις εργασίας δημιουργήθηκαν ή διατηρήθηκαν με τη βοήθεια των κονδυλίων αυτών;
ΓΡΑΠΤΗ ΕΡΩΤΗΣΗ E-2128/98

υποβολή: Iñigo Méndez de Vigo (PPE) προς την Επιτροπή

(10 Ιουλίου 1998)

Θέμα: Ηνωμένο Βασίλειο κατά της Επιτροπής, C-106/96

Βάσει της απόφασης του Δικαστηρίου της 12ης Μαΐου 1998, εθεωρήθησαν παράνομες ορισμένες δαπάνες της Ευρωπαϊκής Επιτροπής, λόγω ελλείψεως νομικής βάσης, δημιουργώντας έτσι επιπτώσεις σε πολλά προγράμματα και δράσεις της Ευρωπαϊκής Ένωσης, ειδικότερα στον κοινωνικό τομέα και τα ανθρώπινα δικαιώματα. Το Δικαστήριο στην απόφασή του ανέφερε ότι, χωρίς προηγούμενο καθορισμό νομικής βάσης, μπορούσαν να εκτελεσθούν μόνον οι ολιγότερο σημαντικές δράσεις.

Τί αντιλαμβάνεται η Επιτροπή ως "ολιγότερο σημαντικές δράσεις";

Τί σκοπεύει να πράξει η Επιτροπή για την αντιμετώπιση της κατάστασης αυτής;

Ποιά στρατηγική σκοπεύει να ακολουθήσει η Επιτοπή στο μέλλον, μετά την απόφαση αυτή;

Σκοπεύει η Επιτροπή να φροντίσει για τη σύναψη διοργανικής συμφωνίας για το θέμα αυτό;